ʼMamĩda mãga–e paitꞌee parã jõmaarã ome.
Mɨa kꞌawa bɨ mɨ kꞌõpꞌãyoorã jɨrɨtꞌerada.
Mapa ichiaba kꞌawa bɨ wãara pꞌasaitꞌee Tachi Akꞌõre Ũraa pꞌãdade jara bɨkꞌa:
‘Mɨ ome nekꞌorupa mɨ peepitꞌaaitꞌee.’
Ɨ̃rá mɨa mãga jara bɨ mãga pꞌasakꞌãri,
parãpa wãara ijãadamerã Mɨta,
Tachi Akꞌõrepa pëida eperãarã kꞌaripamerã.
Mɨa wãarata jararu.
Chi mɨa pëida auteebairupa mɨ jida auteebai bɨ.
Mãga pɨkꞌa chi mɨ auteebairupa mɨ Akꞌõre,
mɨ pëida,
aukꞌa auteebai bɨ.
Mãga jarapꞌeda,
Jesús tꞌãri pꞌua nɨ̃beeji.
Mãpai mãgaji:
—Mɨa wãarata jararu.
Parãdepema abaapa mɨ traicionaaitꞌeeda aji.
Jesupa mãga jarakꞌãri,
chi kꞌõpꞌãyoorã akꞌɨ trua para beeji,
kꞌawada–e pꞌanadapꞌedaa perã kꞌaita jara bɨ.
Mãɨrãdepema aba,
Jesupa audú kꞌinia iru bada,
iru ikꞌaawa sĩu–akꞌɨ baji.
Mapa Simón Pedropa taupa jarapachi mãgɨmaa iidimerã kꞌaipata Jesús traicionaaitꞌee.
Mãpai mãgɨ́ kꞌõpꞌãyopa kꞌɨɨrɨ ikꞌaawa iidiji Jesumaa:
—Tachi Waibɨa,
¿kꞌaima?
aji.
Jesupa pꞌanauji:
—Nãgɨ́ pan pite sã atakꞌãri,
mɨa teeitꞌeeda aji,
mãgɨmaa.
Aramata Jesupa ma pan pite sã ataji mãikꞌaapa teeji Judamaa.
Mãgɨ́ Judas Simón Iscariote warra paji.
Judapa mãgɨ́ pan jitakꞌãri,
Satanás iru tꞌãride tꞌĩudachi.
Mãpai Jesupa mãgaji:
—Pɨchia ooitꞌee bɨ isapai oopáde aji.
Mamĩda Jesús ome nekꞌomaa pꞌanadapꞌedaarãpa kꞌawada–e paji sãapꞌeda mãga jaraji.
Judapa ãchi pꞌaratꞌa anipapachi perã,
ũkꞌuruurãpa kꞌĩsiajida Jesupa jara baji ne–inaa netonamerã fiesta–itꞌee,
maa–e pɨrã chupɨria beerãmaa ne–inaa teenamerã.
Judapa ma pan jitapꞌeda,
uchiadachi taawaa.
Pꞌãrikꞌua paji.
Judas taawaa uchiada tꞌẽepai,
Jesupa mãgaji:
—Ɨ̃rá Tachi Akꞌõrepa ichi kꞌĩra wãree unupiitꞌee,
mɨ chi Eperã Akꞌõre Truadepema kꞌapꞌɨa pari.
Mɨ kꞌaurepa jõmaarãpa wãara kꞌawaadaitꞌee Tachi Akꞌõre jõmaarã kꞌãyaara waibɨara bɨ.
Mɨa mãga akꞌɨpikꞌãri,
taarã–e nɨde Tachi Akꞌõrepa ichiaba akꞌɨpiitꞌee mɨ wãara irua pëida.
ʼWarrarã,
naapai mɨ taarã–e parã ome.
Parãpa mɨ jɨrɨdayada aji.
Mamĩda unuda–e paitꞌee.
Mɨa judiorã poro waibɨarãmaa jaradakꞌa parãmaa aukꞌa jaraitꞌee;
pꞌoyaa wãda–e mɨ wãrumaa.
Parãmaa ũraa chiwidi jararu.
Chikꞌinia pꞌanapatáatɨ.
Mɨa parã kꞌinia iru baparikꞌa,
mãgá parã jida chikꞌinia pꞌanapatáatɨ.
Mãgá chikꞌinia pꞌanaruta pɨrã,
jõmaarãpa kꞌawadayada aji,
parã mɨ kꞌõpꞌãyoorã.
Mãpai Simón Pedropa Jesumaa iidiji:
—Tachi Waibɨa,
¿sãmaa wãitꞌeema?
aji.
Jesupa pꞌanauji:
—Mɨ wãrumaa waide pɨ pꞌoyaa wã–eda aji.
Mamĩda tꞌẽepai wãitꞌeeda aji.
Pedropa mãgaji:
—Tachi Waibɨa,
¿sãapꞌeda mɨ pɨ tꞌẽe wã–e payama?
aji.
¡Pɨ ome wã kꞌinia bɨ,
pɨ kꞌaurepa piuru pɨjida!
Mãpai Jesupa pꞌanauji:
—¿Wãara pɨchi kꞌapꞌɨa peepitꞌaaikꞌã aji,
mɨ kꞌaurepa?
Mɨa wãarata jararu.
Etꞌerre kꞌarii naaweda,
jarada õpee pɨa mɨ kꞌawa–e bɨda aitꞌee.